Millaista on hyvä alkuopetus? Se on lapsen persoonaa kunnioittavaa, lapsen tarpeita huomioivaa, läsnäolevaa, turvallista tunneilmapiiriä luovaa ja vuorovaikutustaitoja kasvattavaa kokonaisvaltaista oppimista. Se on positiivista ja kannustavaa, jossa jokainen lapsi kokee itsensä tärkeänä osana luokan rakennetta.

Alkuopetusikäinen on vielä pieni lapsi ja jokainen pieni lapsi aloittaa koulun omista lähtökohdistaan. Siinä missä toinen lapsi osaa jo paljon koululaisen taitoja, on kenties itse kiinnostunut omien isosisarten jalanjäljissä kulkemisesta ja opetellut itsekseen tai isosisarten opin alaisuudessa paljon tietoja ja taitoja, saattaa toinen oppilas taas olla vielä hauras, hento ja pelokas epävarma pieni ison maailman edessä. Toisilla lapsilla epävarmuus ja pelokkuus purkautuu vetäytymisenä, toisilla lapsilla taas itkuisuutena ja haluttomuutena lähteä kouluun. Joku alkuopetusikäisistä lapsista saattaa olla hyvinkin taitava akateemisissa asioissa, kun taas tunne- ja vuorovaikutustaidoiltaan hyvinkin harjaantumaton. Jollain toisella taas saattaa olla tilanne toisin päin: sosioemotionaalisilta taidoiltaan hän saattaa olla hyvinkin kypsä ja viisas, kun taas lukemisen ja kirjoittamisen valmiudet voi hänellä olla vielä alkutekijöissä.

Alkuopetusikäiset muodostavat moninaisen joukon opettajan näkökulmasta. Kuinka vastata kaikkien tarpeisiin siten, että jokainen saa itselleen sopivaa kasvua, kehitystä ja oppia? Koenkin, että opettajan näkökulmasta alkuopetusikäisten lasten kanssa toimiminen on vielä jatkumoa varhaiskasvatuksesta, jossa leikki ja tunne- ja vuorovaikutustaidot saavat vielä ison osan koulupäivien antia. Leikillisyyttä voidaan pitää yhtenä opetusmenetelmänä opetussuunnitelman mukaisiin oppiainetavoitteisiin ja tunne- ja vuorovaikutustaitojen harjoittamisen tulisi läpileikata jokaista oppiainetta.

Perusopetuksen opetussuunnitelmassa (Opetushallitus 2014, s. 98) vahvistetaan yllä olevat pohdintani alkuopetuksen luonteesta varhaiskasvatuksen ja esiopetuksen jatkumona. Siellä sanotaan vuosiluokkien 1-2 olevan koululaiseksi kasvamista, jossa otetaan huomioon esiopetuksen ja sitä edeltäneen varhaiskasvatuksen antamat valmiudet. Siellä tähdennetään, että alkuopetuksen tehtävänä on luoda perusta oppilaan myönteiselle käsitykselle itsestään oppijana ja koululaisena sekä kehittää valmiuksia myöhempää työskentelyä ja oppimista varten (Opetushallitus 2014, s. 98). Perusopetuksen opetussuunnitelmassa painotetaan lisäksi yhteistyön merkitystä nivelvaiheessa esiopettajien ja alkuopettajien kesken sekä huoltajien kanssa -luottamuksen rakentaminen on tärkeää.

Sirpa Eskelä-Haapanen (2023) kertoo kielellisen tietoisuuden merkityksestä verkkosivustolla ”Lukusilta -silta sujuvaan lukemiseen”. Hän valaisee kielellisellä tietoisuudella tarkoitettavan myös sanoilla leikkimistä ja hassuttelua ennen varsinaista lukemisen ja kirjoittamisen taitoaan. Hän vahvistaa ennakkokäsitykseni siitä, että mitä rikkaammassa kieliympäristössä lapsi kasvaa ja kehittyy, sitä tietoisemmaksi hän tulee kielestä. Kun lapselle keskustellaan ja hän kuulee rikasta kielenkäyttöä sekä leikkiessään vertaisten kanssa kieltä käyttäen lapsen kielitietoisuus vahvistuu. (Eskelä-Haapanen 2023.) Eskelä-Haapanen on eritellyt `kielellisen tietoisuuden varhaiset merkit` ja `kielellisen tietoisuuden alkuopetuksessa` omiksi julkaisuiksi netti-sivustolla. Alkuopetukseen liittyvässä julkaisussa hän ohjaa erottamaan kielitietoisuudesta neljä eri tietoisuuden osa-aluetta: kielen äännerakenteen oivaltaminen, tietoisuus sanoista, tietoisuus kielen säännöistä ja kielen käytöstä. Erityisesti äännerakenteesta tiedostumisella (fonologinen tietoisuus) ja sen tukemisella on suuri merkitys lukutaidon kehittymiselle alkuopetuksessa. (Eskelä-Haapanen 2023.)

Lerkkanen (2006, s. 7–9) ja Eskelä-Haapanen (2019, dia 25–26) listaavat kielellistä tietoisuutta vahvistavia harjoituksia: sanojen tarkastelu, tavujen tarkastelu, kirjainten tarkastelu, äänteiden tarkastelu, lauseiden tarkastelu, tekstin tarkastelu, laulut, lorut, riimit ja kielen käyttö. Nämä harjoitukset yhdessä tarjoavat monipuolista harjaannuttamista kielellisen tietoisuuden vahvistamiseen, erityisesti fonologisen tietoisuuden vahvistamiseen, joka liittyy vahvasti peruslukutaidon oppimiseen.

Siitä huolimatta, että kielellistä tietoisuutta vahvistavia harjoituksia ollaan tehty jo esiopetuksessa ja kenties perheissäkin omasta mielenkiinnosta, niin noin 6% lapsista kohtaa erittäin haastavia vaikeuksia lukemiseen oppimisessa (Eskelä-Haapanen 2019, dia 3). Noin 80 % lapsista oppii lukutaidon helposti. Eskelä-Haapanen (2019, dia 15) nimeää luku- ja kirjoitustaidon taustatekijöiksi kirjaintuntemuksen (vrt. kirjain, äänne), kielellisen tietoisuuden (erityisesti fonologiset taidot), kuullun ymmärtämisen (luetun ymmärtäminen), hienomotoristen taitojen (kirjoittaminen) ja motivaation. Lisäksi näiden taustatekijöiden pohjana toimii kognitiiviset valmiudet (Eskelä-Haapanen 2019, dia 15).

Alkuopetuksella on tärkeä merkitys valmiuksien antamisessa myöhemmälle oppimiselle ja kehittymiselle. Valmiudet ovat alkuopetusikäisillä hyvin eri tasolla, ja opettajan tärkeä tehtävä on vastata jokaisen oppilaan omiin valmiuksiin, tietoihin ja taitoihin. Tunne- ja vuorovaikutustaidoiltaan hyvässä ilmapiirissä toimiminen kasvattaa motivaatiota, joka edelleen kasvattaa valmiuksia uuden oppimiselle.

**Lähteet:**

Eskelä-Haapanen, S. (2019). *Lapsen kielellinen kehitys, kielellinen tietoisuus ja siirtyminen lukijaksi sekä lukemaan opettamisen menetelmiä ja työtapoja*. POMM1081, Suomen kieli ja kirjallisuus [luentodiat]. Jyväskylän yliopisto. [https://peda.net/jyu/okl/ainepeda/ai/ppp/pskjkpa0/aineistoa/sirpa-eskela-haapasen-tapaamisen-ennakkomateriaalit2/sirpa-eskela-haapasen-diat-pomm1083.pdf:file/download/fc7fa5dc6c0019b5ab726d1a687f0ce9977a75fe/Sirpa%20Eskel%C3%A4-Haapasen%20diat%20POMM1083.pdf](https://peda.net/jyu/okl/ainepeda/ai/ppp/pskjkpa0/aineistoa/sirpa-eskela-haapasen-tapaamisen-ennakkomateriaalit2/sirpa-eskela-haapasen-diat-pomm1083.pdf%3Afile/download/fc7fa5dc6c0019b5ab726d1a687f0ce9977a75fe/Sirpa%20Eskel%C3%A4-Haapasen%20diat%20POMM1083.pdf)

Eskelä-Haapanen, S. (9.6.2023). Kielellinen tietoisuus alkuopetuksessa. Julkaisussa *Lukusilta -silta sujuvaan lukemiseen* [netti-sivusto]. Niilo Mäki Instituutti. <https://lukusilta.fi/2017/12/04/kielellinen-tietoisuus-alkuopetuksessa/>

Eskelä-Haapanen, S. (9.6.2023). Kielellisen tietoisuuden varhaiset merkit. Julkaisussa *Lukusilta -silta sujuvaan lukemiseen* [netti-sivusto]. Niilo Mäki Instituutti. <https://lukusilta.fi/2017/12/12/kielellisen-tietoisuuden-heraaminen-kaytannossa/>

Lerkkanen, M.-K. (2006). *Lukemaan oppiminen ja opettaminen esi- ja alkuopetuksessa*. Helsinki: WSOY, 26, 38–40, 42–47, 59–74, 97–101.

Opetushallitus. (2014). *Perusopetuksen opetussuunitelman perusteet. Määräykset ja ohjeet 2014:96*. Opetushallitus. <https://www.oph.fi/sites/default/files/documents/perusopetuksen_opetussuunnitelman_perusteet_2014.pdf>